text: Dagen efter oprykningen
  20 marts 2011 kl. 18.11
  Det er dagen derpå for SønderjyskEs håndboldherrer. Lørdag sikrede de sig oprykning til landets bedste række. Og det blev fejret til ud på de lyse timer.
  Det er en flok klatøjede spillere, trænere og sportschefer der er at finde i stuen i Hørup lidt uden for Sønderborg. De er trætte ovenpå lørdagens festligheder.
  De er dog ikke for trætte til at sætte sig sammen og se kampen fra i går endnu engang. 
  - Det er jo en fornøjelse at se igen. Også her dagen derpå, hvor vi er lidt trætte. Gode minder kan man altid se igen, siger en glad cheftræner, Morten Henriksen.
  
  Ser fremad
  Men der er ikke meget tid til at slappe af og nyde sejren. For SønderjyskE har ikke tænkt sig at opholde sig i ligaen i blot en enkelt sæson:
  - Vi skal ud og finde pengene til at investere i et par ekstra spillere til holdet, siger sportschef Simon Lindhardt.
  - Det er nødvendigt, hvis vi skal sikre os overlevelse i Jack & Jones-ligaen og fortsætte med at underholde vores fans og sponsorer, sådan som vi har gjort det i fire år efterhånden.
  Men inden holdet debuterer i den store liga, er der lige to kampe endnu i 1. division, der også helst skal vindes:
  - Vi vil vinde dem begge, selvom vi er rykket op. Vi skal jo helst vise, at vi er det bedste hold i divisionen, slår Mads Bjørn Eriksen fast.
  